
	Ρεσιτάλ για φωνή και πιάνο

«Ο 'κλασικός' Μίκης Θεοδωράκης»

 Μαριάννα Γεωργίου (πιάνο)

Γεωργία Ζαχαριάδη (φωνή)

Την Τετάρτη 5 Απριλίου 2023, με τη στήριξη του Υφυπουργείου Πολιτισμού Κύπρου, παρουσία του Πρέσβη της Κυπριακής Δημοκρατίας, κ. Κυριάκου Κενεβέζου, πραγματοποιήθηκε, στο Σπίτι της Κύπρου, ρεσιτάλ για φωνή και πιάνο με τον τίτλο, «Ο 'κλασικός' Μίκης Θεοδωράκης».

Η Μαριάννα Γεωργίου (πιάνο) και η Γεωργία Ζαχαριάδη (φωνή) ταξίδεψαν το κοινό στη μουσική του Μίκη Θεοδωράκη.
Με μια φωνή και ένα πιάνο παρουσιάστηκε ένα πρόγραμμα με έργα του Μίκη Θεοδωράκη που εκτελούνται σπάνια, όπως τα Πρελούδια και η Μικρή Σουίτα για πιάνο, καθώς και δημοφιλή τραγούδια του συνθέτη από σημαντικές συλλογές, όπως Επιτάφιος, Μαουντχάουζεν, Άξιον Εστί και Μικρές Κυκλάδες, με μια κλασική προσέγγιση, υπό την επιμέλεια του συνθέτη Κυριάκου Κώστα.

Το μουσικό ταξίδι ολοκληρώθηκε με την εικαστική παρέμβαση, μέσω μιας οπτικής παρουσίασης-visual representation, του εικαστικού Alexander Sebastian Ιγνατίου, ο οποίος ακολουθεί τη μουσική διαδρομή του Μίκη Θεοδωράκη και τη μεταφράζει μέσα από τη δική του καλλιτεχνική οπτική.

Μετά το πέρας της εκδήλωσης το ακροατήριο επιβράβευσε τις ταλαντούχες ερμηνεύτριες με παρατεταμένο χειροκρότημα.
Σύνδεσμος παρακολούθησης: https://diavlos.grnet.gr/room/1607?eventid=14078
----------------------------------------------------
Η Μαριάννα Γεωργίου γεννήθηκε το 1993 στην Πάφο. Άρχισε τα μαθήματα πιάνου σε ηλικία πέντε χρονών και στα 17 της χρόνια πήρε το πρώτο πτυχίο σολίστ πιάνου (ATCL). Επίσης παρακολούθησε μαθήματα κλασικής κιθάρας και κλασικού τραγουδιού. Σπούδασε στο Πανεπιστήμιο του Nottingham του Ηνωμένου Βασιλείου, όπου παρακολούθησε μαθήματα πιάνου με την Brenda May. Αποφοίτησε με βαθμό First Class Honours με ειδίκευση στην Μουσική Εκτέλεση/Ερμηνεία στο Πιάνο (Performance) και συνέχισε με Μεταπτυχιακό, επίσης στην εκτέλεση πιάνου. Κατά τη διάρκεια των σπουδών της, υπήρξε μέλος διαφόρων ενόργανων συνόλων και έλαβε μέρος σε συναυλίες και masterclasses στην Κύπρο και το εξωτερικό. Η Μαριάννα εμφανίζεται πολύ συχνά ως σολίστ, καθώς και σε κονσέρτα μουσικής δωματίου σε συναυλίες σε όλη την Κύπρο. Από τον Σεπτέμβριο του 2016, διδάσκει πιάνο στο Μουσικό Σχολείο της Πάφου. Το ενδιαφέρον της για την σύγχρονη μουσική και τις διαθεματικές συνεργασίες, την οδήγησαν σε συμμετοχή της σε διοργανώσεις όπως η Τελετή Λήξης της Πολιτιστικής Πρωτεύουσας της Ευρώπης Πάφος 2017 και η καλλιτεχνική δράση «Οδός Πλήκτρων-Πέντε Βήματα στο μέλλον» περιπατητική συναυλία αφιερωμένη στη σύγχρονη μουσική για πιάνο.
Η Γεωργία Ζαχαριάδη γεννήθηκε το 1996 στην Πάφο και σε ηλικία 6 χρόνων ξεκίνησε μαθήματα κλασσικού πιάνου. Το 2010 εκπροσώπησε την Κύπρο στο ευρωπαϊκό φεστιβάλ μουσικής Joy of Europe (Radost Evrope) στο Βελιγράδι. Σπούδασε Ψυχολογία στο University of York και τραγούδι στο Εθνικό Ωδείο Αθηνών υπό την καθοδήγηση της Φωτεινής Κωστόπουλου. Έχει συμμετάσχει στην οπερέτα «Σατανερί» του Θεόφραστου Σακελλαρίδη σε σκηνοθεσία των Αλεξάνδρου Ευκλείδη και Δημήτρη Δημόπουλου και σε παραγωγή της Εθνικής Λυρικής σκηνής. Την ίδια χρόνια συμμετείχε στην οπερέτα «Μήδεια του Μποστ» σε πρωτότυπη μουσική του Νίκου Κυπουργού και σκηνοθεσία των Bijoux de Kant στα πλαίσια του φεστιβάλ Nostos Festival Athens που πραγματοποιήθηκε στο Ίδρυμα Σταύρος Νιάρχος. Τα τελευταία τρία χρόνια είναι μέλος του γυναικείου φωνητικού συνόλου Chóres υπό την καλλιτεχνική διεύθυνση της Μαρίνας Σάττι. Ως μέλος του συνόλου έχει συνεργαστεί με καλλιτέχνες όπως ο Διονύσης Σαββόπουλος, ο Γιώργος Νταλάρας και η Μπέττυ Χαρλαύτη ενώ συμμετείχε στην δράση «Όλη η Ελλάδα ένας πολιτισμός» όπου περιόδευσε σε αρχαιολογικούς χώρους στην Πελοπόννησο και την Κρήτη. Τους τελευταίους μήνες ετοιμάζει το πρώτο προσωπικό της άλμπουμ σε συνεργασία με τον παραγωγό Κωνσταντίνο Λεμέσιο.

